《送闵寿卿隐武夷》
明代·徐熥

世人游武夷，往往思卜宅。一出清溪谢白云，山灵无计留双屐。

清信人间事可哀，幔亭佳宴不重开。浮生只爱红尘老，人世难逃白发催。

怜君弃家经几载，服食还丹颜未改。已识仙都注有名，尚疑遗蜕函犹在。

自入闽天誓不还，因缘合在武夷山。独携一杖千峰里，閒放孤舟九曲间。

此山元是神仙窟，接笋天游双崒嵂。玉女妆残峰顶霞，金鸡叫落滩头月。

君今筑室此中居，永绝尘缘与世疏。回视形骸同粪土，能将神气返空虚。

我也行年三十几，半生踪迹多城市。入药空烧九转红，著书枉识关门紫。

海外徒闻更九州，此身期伴赤松游。何时重预曾孙宴，同醉仙人十二楼。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。